《凤凰台上忆吹箫 和心斋大兄，题蕙孙妹《浣纱词卷》作》
清代·江珠

云母窗深，水晶帘静，吟来好句难酬。粲银钩小字，巧语莺偷。

为惜光风窄窄，怎禁得、如许闲愁。肠断也，珊瑚敲折，无地埋忧。

攒眸。落红阵阵，遣游丝断絮，争上眉头。是书生不栉，独擅风流。

赢得青衫湿透，都付与、檀板清讴。频回首，箫声缥缈，何处秦楼。

作者简介：江珠，字碧岑，号小维摩，甘泉人，监生江藩妹，诸生吾学海室。工词赋，尤长骈体文，通经史，并善舞剑，著有《青藜阁诗文集》、《小维摩集》。